b'\n_START_ARTICLE_\nTED\n_START_SECTION_\nHistoria\n_START_PARAGRAPH_\nTEDin ensimm\xc3\xa4inen konferenssi pidettiin vuonna 1984. Ensimm\xc3\xa4isess\xc3\xa4 konferenssissa puhui muun muassa matemaatikko Beno\xc3\xaet Mandelbrot ja esiteltiin juuri julkaistu Macintosh-tietokone. Konferenssi oli menestys, joskaan ei taloudellisesti. J\xc3\xa4rjest\xc3\xa4jill\xc3\xa4 Richard Saul Wurman ja Harry Marks ei ollut tarpeeksi varoja j\xc3\xa4rjest\xc3\xa4\xc3\xa4 seuraavaa konferenssia ennen kuin kuusi vuotta my\xc3\xb6hemmin. Vuodesta 1990 l\xc3\xa4htien konferenssi on kuitenkin pidetty joka vuosi. Vuonna 2000 65-vuotias Wurman oli valmis j\xc3\xa4tt\xc3\xa4m\xc3\xa4\xc3\xa4n konferenssin j\xc3\xa4rjest\xc3\xa4misen ja marraskuussa 2001 TED siirtyi Chris Andersonin omistaman Sapling Foundationin omistukseen. Andersonista tuli konferenssin uusi kuraattori ja konferenssin formaatti pysyi entisell\xc3\xa4\xc3\xa4n.\n_START_SECTION_\nTED Prize\n_START_PARAGRAPH_\nVuonna 2005 TED alkoi jakaa palkintoa TED Prize, joka on rahalliselta arvoltaan 100\xc2\xa0000 dollaria. Lis\xc3\xa4ksi palkitut saavat pit\xc3\xa4\xc3\xa4 puheen konferenssissa. Puheen aihe on toive, joka muuttaisi maailmaa (engl. a wish to change the world). Vuoteen 2009 asti palkinnon sai kolme henkil\xc3\xb6\xc3\xa4 vuosittain.\n_START_SECTION_\nK\xc3\xa4\xc3\xa4nn\xc3\xb6sprojekti\n_START_PARAGRAPH_\nToukokuussa 2009 TED aloitti videoidensa avoimen k\xc3\xa4\xc3\xa4nt\xc3\xa4misen eri kielille. Avoimeen k\xc3\xa4\xc3\xa4nn\xc3\xb6sprojektiin voivat osallistua my\xc3\xb6s amat\xc3\xb6\xc3\xb6rik\xc3\xa4\xc3\xa4nt\xc3\xa4j\xc3\xa4t. Itse k\xc3\xa4\xc3\xa4nt\xc3\xa4minen tapahtuu Amara-tekstityssivustoa hy\xc3\xb6dynt\xc3\xa4en osissa niin, ett\xc3\xa4 yksi k\xc3\xa4\xc3\xa4nt\xc3\xa4j\xc3\xa4 k\xc3\xa4\xc3\xa4nt\xc3\xa4\xc3\xa4 valmiista (esimerkiksi englanninkielisest\xc3\xa4) tekstityksest\xc3\xa4 suomeksi, ja toinen vapaaehtoinen tarkastaa ja tarvittaessa korjaa k\xc3\xa4\xc3\xa4nn\xc3\xb6st\xc3\xa4. K\xc3\xa4\xc3\xa4nn\xc3\xb6kset ovat enimm\xc3\xa4kseen vapaaehtoisten tekemi\xc3\xa4 ja niit\xc3\xa4 tulee projektin edetess\xc3\xa4 koko ajan lis\xc3\xa4\xc3\xa4.'